PTG รูด 4% ทำนิวโลว์ในรอบ 2 ปีครึ่ง รับงบฯ Q2/61 หดตัว 33%
PTG รูด 4% ทำนิวโลว์รอบ 2 ปีครึ่ง รับงบฯ Q2/61 หดตัว 33% ล่าสุด ณ เวลา 11.21 น. อยู่ที่ระดับ 13.40 บาท ปรับตัวลดลง 0.60 บาท หรือ 4.29% สูงสุดที่ 13.70 บาท ต่ำสุดที่ 13.10 บาท ด้วยมูลค่าซื้อขาย 109.40 ล้านบาท
14 ส.ค. 2561

ผู้สื่อข่าวรายงานว่า ราคาหุ้นบริษัท พีทีจี เอ็นเนอยี จำกัด (มหาชน) หรือ PTG ล่าสุด ณ เวลา 11.21 น. อยู่ที่ระดับ 13.40 บาท ปรับตัวลดลง 0.60 บาท หรือ 4.29% สูงสุดที่ 13.70 บาท ต่ำสุดที่ 13.10 บาท ด้วยมูลค่าซื้อขาย 109.40 ล้านบาท โดยราคาหุ้นปรับตัวลดลงทำจุดต่ำสุดในรอบ 2 ปี 6 เดือน นับตั้งแต่ราคาหุ้นอยู่ที่ระดับ 13.30 บาท เมื่อวันที่ 17 ก.พ.2559

ทั้งนี้ ราคาหุ้น PTG ปรับตัวลดลงอย่างหนัก ภายหลังจากบริษัทฯ ประกาศผลการดำเนินงานในไตรมาส 2/2561 ออกมามีกำไรสุทธิ 176.98 ล้านบาท ลดลง 33% จากช่วงเดียวกันเมื่อปีก่อนมีกำไรสุทธิ 264.88 ล้านบาท
โดยผลการดำเนินงานในไตรมาสดังกล่าวปรับตัวลดลงเนื่องจาก บริษัทมีต้นทุนการขายและบริการเท่ากับ 25,271 ล้านบาท เพิ่มขึ้น 27% เมื่อเทียบกับไตรมาสเดียวกันของปี ก่อน และเพิ่มขึ้น 11% จากไตรมาสก่อน การเพิ่มขึ้นของต้นทุนเป็นผลมาจาก 2 ปัจจัยหลักคือ ปริมาณการจำหน่ายน้ำมันที่เพิ่มขึ้น ขณะที่ราคาต้นทุนน้ำมันต่อลิตรที่เพิ่มขึ้น 13% จากไตรมาสเดียวกันของปีก่อน และเพิ่มขึ้น 6% จากไตรมาสก่อน
ขณะที่ บริษัทมีค่าใช้จ่ายในการขายและบริหาร เท่ากับ 1,628 ล้านบาท เพิ่มขึ้น 24% เมื่อเทียบกับไตรมาสเดียวกันของปี ก่อนและเพิ่มขึ้น 4% จากไตรมาสก่อน เป็นผลมาจากการขยายสาขาในส่วนของธุรกิจน้ำมัน และธุรกิจนอนออยล์
 
 